Diari Oficial de la Generalitat Valenciana


Sumari del DOGV 8501, del 07-03-2019 (2019/1849)

RESOLUCIÓ de 12 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 98/16-AIA Cinctorres.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8501

Data del DOGV
:   07-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/1849


Data del document
:   12-02-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Cinctorres
    * impacte ambiental

RESOLUCIÓ de 12 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 98/16-AIA Cinctorres. [2019/1849]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 98/16-AIA Cinctorres.  
  
«Declaració d'impacte ambiental  
Expedient: 98/16-AIA.  
Títol: Legalització d'explotació porcina d'engreix, amb capacitat per a 848 animals.  
Promotor: José Manuel Casanova Querol.  
Autoritat substantiva: Ajuntament de Cinctorres.  
Localització: parcel·la 51 del polígon 7, del terme municipal de Cinctorres (Castelló).  
  
Descripció del projecte  
1. Objecte del projecte.  
L'objecte del projecte és l'obtenció de la llicència ambiental, d'acord amb la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana, per a la legalització d'una explotació porcina existent, amb capacitat per a 848 porcs d'engreix, situada en el terme municipal de Cinctorres, província de Castelló.  
D'altra banda, es pretén l'obtenció de llicència d'obres per a dur a terme el canvi de les cobertes de les tres naus existents, que es descriuran en el projecte d'obra corresponent.  
2. Principals característiques del projecte d'acord amb la documentació aportada.  
Emplaçament.  
L'explotació porcina en estudi està situada en el terme municipal de Cinctorres (Castelló), en el polígon 7, parcel·la 51, partida dels Horts, finca 3641, en sòl no urbanitzable comú, a 420 metres a l'est del nucli urbà d'aquest municipi.  
Accessos  
L'accés a la granja es realitza des de la carretera CV-125 a través de pista sense asfaltar que parteix d'aquesta.  
Descripció de les naus i instal·lacions.  
- Naus per a l'allotjament dels animals:  
Nau 1: és una nau rectangular de quadres per a porcs d'engreix, dimensions exteriors 36,70x10,10 m (370,67 m²). I amb alçària màxima de 3,40 m i alçària mínima de 2,80 m.  
Nau 2: És una nau rectangular de quadres per a porcs d'engreix, dimensions exteriors 36,70x10,10 m (370,67 m²). I amb alçària màxima de 3,40 m i alçària mínima de 2,80 m.  
Llatzeret: és una part de la nau 2, compta amb unes dimensions de 5,10 x 3,40 m (17,34 m²).  
Nau 3: És una nau rectangular de quadres per a porcs d'engreix, dimensions exteriors 31,10x8,10 m (251,90 m²). I amb alçària màxima de 3,40 m i alçària mínima de 2,80 m.  
Els tancaments exteriors de les naus estan construïts amb rajola i lluïda exterior i interior. Les cobertes a modificar es realitzaran amb plaques de fibrociment ondulat color granat i amb projectat de poliuretà per la cara interior.  
El paviment de les naus és de formigó de grossària de 15 cm, HA-25/B/20/IIa. El paviment és totalment impermeable.  
- Fosses de purins:  
A l'interior de les naus hi ha fosses de purins amb les dimensions següents:  
Nau 1: 2 línies de 33,5 metres de llarg; 2,30 metres d'ample i 1 metre de profunditat.  
Nau 2: 2 línies de 33,5 metres de llarg; 2,30 metres d'ample i 1 metre de profunditat.  
Nau 3: 2 línies de 27,10 metres de llarg; 1,20 metres d'ample i 1 metre de profunditat.  
La capacitat total d'emmagatzematge a l'interior de les naus és de 373,24 m³.  
Es compta amb 3 fosses exteriors tancades excavades en el terreny, en formes rectangulars i adossades a cadascuna de les naus anteriorment descrites. Les capacitats són:  
Fosa 1: dimensiones 9,70 x 6,60 x 3,00 metres. Per tant, compta amb 192,06 m³ i recull els residus de la nau 1.  
Fosa 2: dimensiones 9,70 x 7,00 x 3,00 metres. Per tant, compta amb 203,70 m³ i recull els residus de la nau 2.  
Fosa 3: dimensiones 7,55 x 4,80 x 3,00 metres. Per tant, compta amb 108,72 m³ i recull els residus de la nau 3.  
La capacitat d'emmagatzematge de purins en les fosses exteriors serà de 504,48 m³. Es necessita la construcció d'una altra fossa de formigó impermeabilitzada, per a complir amb la legislació actual. Aquesta constarà de 6 metres x 5 metres x 2,5 metres, amb una capacitat de 75 m³. Les fosses estaran recobertes en talussos i solera amb formigó armat HA-25 N/mm² de 15 cm de grossària. D'aquesta manera es garantirà l'estanquitat total de les foses.  
Així doncs, la capacitat final d'emmagatzematge de purins exterior serà de 579,48 m³ i la capacitat total d'emmagatzematge comptant les fosses exteriors i les interiors serà de 952,72 m³.  
- Altres instal·lacions:  
L'explotació compta amb instal·lació elèctrica en baixa tensió, de lampisteria amb sistema a pressió per a desinfecció i neteja, de protecció contra incendis, d'alimentació mecanitzada i mecànica d'obertura de finestres i de sanejament.  
L'explotació porcina disposa de les instal·lacions complementàries de magatzem, llatzeret per a l'observació i cura, clos metàl·lic, fosses de purins exteriors.  
Com a mesures higienicosanitàries, es disposa en l'explotació de tanca perimetral que envolta tota l'explotació, de 2 metres d'alçària, constituïda per tubs buits d'acer galvanitzat de 50 mm de diàmetre i malla galvanitzada, així com sistema de desinfecció de vehicles i calçat de persones a l'entrada de l'explotació basat en l'ús d'una motxilla amb desinfectant.  
L'accés a l'explotació està situat en la zona NO de la finca, on trobem una porta de 4 metres d'ampla i amb una única fulla. Estan fabricades per un marc d'acer inoxidable al qual s'unirà una tela metàl·lica d'iguals característiques que les de la tanca.  
Com a magatzem de pinsos hi ha dues sitges de xapa galvanitzada llisa i amb unió soldada, amb una capacitat de 16.000 kg cadascuna. El repartiment del pinso serà automatitzat.  
L'aigua utilitzada en l'explotació procedeix de la xarxa pública del municipi de Cinctorres, mitjançant un hidrant situat a l'interior d'aquesta. L'aigua s'emmagatzema en un depòsit circular de xapa galvanitzada, de 60 m³. A l'eixida del depòsit hi ha un sistema automatitzat de clorat. Posteriorment, en el cas que siga necessària aigua medicada, aquesta passa per un depòsit de 1.000 litres, que es dosa de manera manual. A partir d'aquest punt es distribueix l'aigua a totes les naus a través d'un conjunt de canonades. De la canonada de distribució interior de les diferents naus hi ha baixants a cadascuna de les menjadores, i també diverses preses d'aigua, segons es necessite. Al final dels baixants es troben les tetines el cabal mínim de les quals serà de 2-4 l/min, segons el tipus d'animal.  
L'energia elèctrica s'obté de la xarxa elèctrica del Maestrat.  
La calefacció s'aporta mitjançant caldera de combustible fòssil (carbó), consumeix 3.750 kg/any.  
Per a la ventilació de les naus s'utilitza ventilació estàtica o natural, vertical i horitzontal, mitjançant la col·locació de finestres en les façanes, per les quals entra l'aire fresc que substitueix l'aire viciat que ix per l'obertura que recorre el carener de les naus.  
Descripció de l'activitat i procés productiu.  
Es tracta d'una explotació de bestiar porcí d'engreix, en règim integrat, d'una capacitat de 848 porcs, en la qual els animals entren amb 20 kg de p.v. (pes viu), i ixen amb 100 kg de p.v. El temps de permanència en l'explotació en cada cicle serà de 114-115 dies aproximadament, més 20 dies de desinfecció, neteja i buit sanitari «tot dins-tot fora», la qual cosa suposa 2,5-3 cicles/any.  
L'explotació ramadera forma part d'una integració vertical: consisteix que l'empresa integradora subministra els porcs i les despeses que generen, com a pinso, mà d'obra especialitzada (veterinaris), medicaments i instrumental per a administrar-los; mentre que el propietari posa el terreny, les instal·lacions i corre amb les despeses de la conservació, llum, aigua i mà d'obra.  
Pla de gestió de les dejeccions.  
Els purins produïts en aquesta explotació ramadera intensiva són portats a finques de cultiu pròximes a la granja de les quals es disposa de contracte per part de la propietat.  
Per a realitzar un correcte ús dels purins s'haurà de tindre en compte la producció anual de nitrogen, amb la finalitat de poder realitzar una distribució racional d'aquests.  
En l'explotació es produiran 1823,2 m³ de purins a l'any, que suposen un contingut en nitrogen de 6148 kg N/any, segons el que es disposa en el Reial decret 324/2000, de 3 de març, pel qual s'estableixen normes bàsiques d'ordenació de les explotacions porcines i el que s'estableix en el codi de bones pràctiques agràries.  
Les parcel·les agrícoles en les quals s'aplicarà l'adobament amb purins estan destinades principalment al cultiu d'ametlers i cereals. S'aporta un pla d'adobament adequat, amb còpia de les autoritzacions dels propietaris de les parcel·les on s'aplicaran els purins de l'explotació.  
  
Tramitació administrativa  
En data 20 de juliol de 2016 s'inicia la tramitació de l'expedient d'avaluació d'impacte ambiental, amb la remissió a través de l'Ajuntament de Cinctorres del projecte d'activitat, estudi d'impacte ambiental, documento de síntesi, i còpia de l'expedient administratiu municipal.  
  
L'ajuntament, en data 15 de juliol de 2016, certifica que l'expedient s'ha sotmés a informació pública mitjançant publicació en el BOP de Castelló núm. 58, de 12 de maig de 2016, i que, transcorregut el termini de trenta dies, no s'han presentat dins del termini i en la forma escaient al·legacions.  
L'expedient administratiu municipal inclou els informes següents:  
  
- Certificat de compatibilitat urbanística municipal favorable de data 23 de desembre de 2014.  
- Informe del Servei Territorial d'Urbanisme, de data 11 de febrer de 2015, sobre la no necessitat de sol·licitud d'informe per tractar-se d'actuació en sòl no urbanitzable comú.  
- Informe de la Direcció Territorial de Castelló de la Conselleria d'Agricultura, Pesca, Alimentació i Aigua, de data 27 de febrer de 2015, favorable a la legalització de l'activitat ramadera.  
- Informe de la Secció Forestal de la Direcció Territorial de Castelló de la Conselleria d'Infraestructures, Territori i Medi Ambient, de data 14 d'abril de 2015, en el qual s'indica que des del punt de vista forestal i de vies pecuàries, per a la legalització de les instal·lacions s'haurà de respectar una distància sense barrar i sense ocupar per les edificacions almenys de 2,5 metres des de l'eix del camí.  
- Informe de la Unitat d'Espais Naturals Protegits, del Servei Territorial de Castelló, de la Conselleria d'Infraestructures, Territori i Medi Ambient, de data 23 de febrer de 2015, en el qual es conclou que l'actuació analitzada és compatible amb la normativa mediambiental, i pot continuar la seua tramitació sense necessitat de realitzar una avaluació detallada dels seus efectes sobre la Xarxa Natura 2000.  
En data 5 de setembre de 2016 la Direcció Territorial de Castelló de la Conselleria d'Agricultura, Medi Ambient, Canvi Climàtic i Desenvolupament Rural, remet sol·licitud d'avaluació d'impacte ambiental efectuada per l'Ajuntament de Cinctorres, a la qual s'adjunta l'estudi d'impacte ambiental i document de síntesi.  
En data 17 de novembre de 2016 es realitza un requeriment de documentació al promotor, i es dona compte d'això a l'òrgan substantiu.  
En data 27 de febrer de 2017, l'Ajuntament de Cinctorres remet sol·licitud del promotor per a continuar amb el tràmit d'avaluació ambiental i d'obtenció de llicència ambiental per a una capacitat productiva de 848 places d'engreix.  
En data 12 de febrer de 2018, es reitera el requeriment de documentació al promotor per considerar-se l'aportada insuficient per a la resolució de l'expedient d'avaluació d'impacte ambiental.  
En data 11 d'abril de 2018, la Conselleria d'Educació, Investigació, Cultura i Esport remet l'informe vinculant previst en l'article 11 de la Llei 4/1998, d'11 de juny, del patrimoni cultural valencià.  
  
El 23 d'abril de 2018, l'Ajuntament de Cinctorres remet la documentació presentada pel promotor en resposta al requeriment realitzat per aquest servei.  
  
Consideracions legals  
- La distància a nucli urbà (Cinctorres) és de 420 metres, i la distància a altres explotacions de la mateixa espècie és inferior als 1.000 metres. En tots dos casos s'incompleixen les distàncies que estableix la normativa vigent. No obstant això, atés que l'explotació es trobava inscrita en la llista d'explotacions ramaderes de la Comunitat Valenciana abans de l'entrada en vigor del Real decret 324/2000, de 3 de març, pel qual s'estableixen normes bàsiques d'ordenació de les explotacions porcines i de la Llei 6/2003, de ramaderia de la Comunitat Valenciana, la Direcció Territorial de Castelló de la Conselleria d'Agricultura, Pesca, Alimentació i Aigua, informa favorablement per a la legalització d'aquesta, en data 27 de febrer de 2015.  
Segons el certificat de compatibilitat urbanística municipal de data 23 de desembre de 2014, l'activitat projectada és compatible amb la normativa i el planejament urbanístic municipal. La parcel·la en la qual pretén situar-se la instal·lació està subjecta al pla general d'ordenació urbana de Cinctorres de 29 de febrer de 2000. S'indica en el certificat que «L'article 81 d'aquest PGOU permet l'ús de granges sempre que es troben a més de 1.000 metres de sòl urbà. Quan aquesta distància siga inferior -com és el cas que se sol·licita- si la granja ja estiguera construïda i en activitat abans de l'aprovació del PGOU es permetran obres de millora i ampliació sempre que s'adapten a la legislació vigent. Atés que s'adjunta informe de l'Alcaldia de data 2 d'octubre de 2006, en què testimonia que aquesta instal·lació té més de 30 anys d'existència i que per tant és anterior al PGOU vigent, estaríem en el cas de l'excepció que estableix l'article 81 esmentat».  
  
- El municipi de Cinctorres no es troba designat com a zona vulnerable a la contaminació de les aigües per nitrats procedents de fonts agràries en el Decret 86/2018, de 22 de juny, del Consell, pel qual es designen municipis com a zones vulnerables a la contaminació de les aigües per nitrats procedents de fonts agràries.  
- El terç occidental de la granja que inclou la nau 3 es troba en l'àmbit del lloc d'interés comunitari denominat LIC Alt Maestrat. D'altra banda, la totalitat de la granja es troba en l'àmbit de la zona d'especial protecció per a les aus L'Alt Maestrat, Tinença de Benifassà, Turmell i Vallivana. Segons la base de dades de biodiversitat (BDB), no consta la presència d'espècies prioritàries en l'entorn immediat de l'activitat. Tampoc hi ha cap hàbitat prioritari en la zona on se situa la granja ni proximitats. D'acord amb l'informe de la Unitat d'Espais Naturals Protegits, del Servei Territorial de Castelló, de la Conselleria d'Infraestructures, Territori i Medi Ambient, de data 23 de febrer de 2015, l'actuació analitzada és compatible prenent en consideració la legislació vigent i aplicable a aquesta, així com amb els objectius i directrius que assenyala la normativa derivada de la Directiva 92/43/CEE del Consell, de 21 de maig de 1992, relativa a la conservació dels hàbitats naturals i de la fauna i flora silvestres. Es considera compatible amb la normativa mediambiental, i no cal realitzar una avaluació detallada dels seus efectes sobre la Xarxa Natura 2000.  
  
- Hi ha contigüitat pel sud amb la via pecuària núm. 2 Assagador del Mas de Clarà a la màquina classificada amb una amplària de 5 i 10 metres adaptada al camí pel qual discorre. Segons l'informe de la Secció Forestal de la Direcció Territorial de Castelló de la Conselleria d'Infraestructures, Territori i Medi Ambient, de data 14 d'abril de 2015, per a la legalització de les instal·lacions s'haurà de respectar una distància sense barrar i sense ocupar per les edificacions almenys de 2,5 metres des de l'eix del camí.  
- La localització del projecte no afecta terreny forestal ni es veu afectada per risc d'inundació.  
  
Consideracions ambientals  
Impactes potencials deguts a l'activitat descrits en l'EIA i mesures protectores i correctores proposades.  
- Impacte sobre l'atmosfera: es refereix a l'impacte que l'activitat de la granja produeix sobre la qualitat de l'aire per l'augment del nivell sonor, de l'emissió de gasos, de fums i de la generació d'olors.  
Les principals fonts generadores de soroll en l'explotació seran la circulació de vehicles (camions de descàrrega de pinso i càrrega d'animals i tractors amb tanc per a càrrega de purins) i els mateixos animals.  
  
L'habitatge més pròxim a la granja se situa a 435 m de distància, per la qual cosa el nivell sonor a aqueixa distància serà inferior a 45 dB, complint amb la normativa. No obstant això, s'aplicaran les mesures correctores següents:  
- Manteniment adequat de maquinària i equips.  
- Realitzar les operacions de càrrega i descàrrega amb els vehicles apagats.  
Les principals emissions a l'aire seran els gasos deguts a la fermentació entèrica (metà), a la gestió del fem (metà, amoníac i òxid nitrós), i al transport (diòxid de carboni), així com la pols deguda a l'emmagatzematge de pinso. Com a conseqüència de l'aplicació de tècniques MTD (millors tècniques disponibles), s'estima una reducció de les emissions de gasos (amoníac i metà principalment) del 44 % per a engreix, del 90 % per a emmagatzematge i del 16 % en l'aplicació de purins com a adob. Les MTD aplicades són:  
- Alimentació amb dieta baixa en proteïna.  
- Allotjament d'animals amb enreixat parcial del sòl.  
- Eliminació freqüent de purins de les fosses.  
- Emmagatzematge de purins en basses estanques on s'afavoreix la formació de crosta natural.  
- Emmagatzematge del pinso en sitges estanques.  
- Prèviament al repartiment de purins, es realitza un tractament per a desfer la part sòlida, permetent que es diluïsca amb la resta. Aquest tractament també mitiga l'olor.  
- Els purins són enterrats mitjançant conreu abans de 24 hores d'haver sigut escampat en els camps de cultiu. Per a realitzar l'adobament es triaran dies humits amb poc vent, temperatures moderades i amb poca insolació.  
Per a minimitzar l'emissió d'olors en la granja es prendran les mesures següents:  
- Es netejaran regularment les instal·lacions.  
- Es procedirà al buidatge freqüent de les fosses de dejeccions.  
- Es durà a terme el calendari d'adobament que es preveu en el projecte d'activitat.  
- S'ajustarà en la mesura que siga possible el contingut en nutrients, especialment de nitrogen i fòsfor, als requisits alimentaris dels animals.  
  
Per a minimitzar les molèsties que l'aplicació de purins com a adob agrícola pot ocasionar sobre la població s'aplicaran les mesures següents:  
- Les parcel·les situades a menys de 500 metres del nucli urbà no seran abonades en període estival, ni en períodes vacacionals. Seran abonades preferentment en mesos tardorencs o hivernals (d'octubre a febrer) i els purins seran enterrats immediatament després d'aplicar-los.  
  
- En la resta de parcel·les l'enterrament dels purins es realitzarà com a màxim 24 hores després d'aplicar-los.  
- En aquestes parcel·les no podran aplicar-se purins com a adob quan el vent dominant vaja orientat des d'aquestes parcel·les al nucli de població.  
En totes les parcel·les a abonar se seguiran a més les mesures següents:  
- Els purins s'aplicaran amb el sòl no humit.  
- No s'aplicaran purins en els moments anteriors que es prevegen pluges persistents.  
- Els purins s'aplicaran preferiblement en hores i dies en què hi haja un menor nombre de persones susceptibles de veure's afectades. S'evitarà el repartiment en caps de setmana i períodes vacacionals.  
- En els mesos estivals les parcel·les a abonar seran les més allunyades a nuclis urbans.  
- L'enterrament de purins després d'escampar-los en el camp es realitzarà com més ràpidament millor, no se superarà en cap cas un període de temps de 24 hores entre totes dues labors.  
Encara que la granja es troba a tan sols 420 metres del municipi de Cinctorres, cal tindre en compte que, d'acord amb les dades de vents que ha aportat al Servei d'Avaluació d'Impacte Ambiental en la tramitació dels parcs eòlics pròxims, el vent dominant prové del nord-oest, per la qual cosa les molèsties per olors a la població es reduiran atesa la ubicació de la granja a l'est del municipi. D'altra banda, d'acord amb el certificat del resultat de la informació pública practicada a l'expedient, no s'han produït al·legacions per part dels veïns a la legalització de l'activitat. No obstant això, a fi de minimitzar les molèsties per olors que puga ocasionar l'activitat quan els vents provinguen de l'est, les mesures correctores proposades es reforçaran amb la plantació d'una barrera vegetal en els límits nord i oest de la parcel·la.  
  
En aquest apartat no s'ha considerat la contaminació produïda per la combustió del carbó utilitzat en el sistema de calefacció. Atés el caràcter altament contaminant del carbó, s'haurà de substituir el sistema de calefacció proposat per una altra font d'energia alternativa amb menor poder contaminant.  
D'altra banda, en atenció a la capacitat de l'explotació, i a la seua distància a nucli de població, l'activitat podria considerar-se classificada com a grup B d'acord amb el Catàleg d'activitats potencialment contaminadores de l'atmosfera establit pel Reial decret 100/2011. En conseqüència, d'acord amb el que es disposa en la Llei 34/2007, de 15 de novembre, de qualitat de l'aire i protecció de l'atmosfera, l'activitat queda sotmesa al procediment d'autorització administrativa per l'òrgan competent de la Comunitat Valenciana. La sol·licitud es realitzarà davant la Direcció Territorial d'Agricultura, Medi Ambient, Canvi Climàtic i Desenvolupament Rural de Castelló.  
- Contaminació de sòl i aigües.  
En fase de funcionament, l'explotació generarà aigües procedents de l'aigua de neteja i fems que seran emmagatzemats temporalment en fosses estanques fins a la seua extracció periòdica per a ser valorats com a adob agrícola, per la qual cosa no s'afectarà directament les aigües superficials atés que no es produeix cap abocament. S'aporta certificat d'impermeabilitat de les fosses d'emmagatzematge de purins signat per tècnic competent.  
Quan s'apliquen purins o fem al terreny amb finalitats agrícoles, l'amoníac (principal component nitrogenat dels purins) pateix un procés d'oxidació (nitrificació) mitjançant el qual es transforma en nitrat. El nitrat és una forma molt soluble que es mou fàcilment en el perfil de sòl, de tal manera que tot el que no és absorbit pel cultiu és susceptible de lixiviació i, per tant, font potencial de contaminació de les aigües subterrànies. Per aquesta raó cal controlar les quantitats de purins que s'apliquen al sòl, i s'han de considerar a més els factors que poden accelerar aquest procés, com ara la permeabilitat, la textura del sòl, les condicions climàtiques i, per descomptat, el tipus de cultiu i el moment d'aplicació.  
En l'adobament de parcel·les agrícoles amb els purins procedents de la granja no ha de superar-se la dosi d'adobament per a cada tipus de cultiu que recull la normativa vigent.  
Les parcel·les agrícoles en les quals s'aplicarà l'adobament amb purins estan destinades principalment al cultiu d'ametlers i cereals. S'aporta un pla d'adobament adequat, amb còpia de les autoritzacions dels propietaris de les parcel·les on s'aplicaran els purins de l'explotació.  
Quan un producte com els purins, amb alta càrrega de matèria orgànica i de nutrients, arriba al curs de les aigües superficials es poden generar problemes d'eutrofització. Per aquesta raó, els abocaments directes a l'aigua estan completament prohibits i fins i tot els abocaments indirectes estan penalitzats per la llei d'aigües.  
Per a evitar els possibles problemes d'escolament que puguen produir-se després de l'aplicació dels purins i fems al terreny, hauran de respectar-se els perímetres de protecció establits en el reglament de domini públic hidràulic.  
Un altre risc potencial de contaminació de les aigües superficials pot provindre de possibles incidents en els sistemes d'emmagatzematge de purins (desbordament o fugides) o per lixiviats produïts des de sistemes d'emmagatzematge de fems sòlids.  
La granja disposa de recintes (fosses i basses) estanques per a emmagatzematge de purins que eviten que aquests puguen accedir a cap llit. L'explotació no produeix cap abocament directe sobre llits públics.  
D'altra banda, després de l'aplicació dels purins en parcel·les agrícoles són enterrats mitjançant el conreu d'aquestes, evitant arrossegaments superficials per possibles aigües de pluja després d'aplicar-los.  
S'estableixen les mesures preventives següents:  
- Realitzar controls periòdics dels sistemes d'emmagatzematge de purins per a comprovar-ne l'estat de conservació. Per a evitar risc de contaminació de les aigües subterrànies, s'han de vigilar les característiques constructives dels equipaments d'emmagatzematge, de manera que es garantisca la seua total estanquitat evitant-se qualsevol risc de fugida o de pèrdues per infiltració.  
- Evitar el desbordament de les fosses d'emmagatzematge de purins.  
- Evitar abocaments en les labors d'evacuació de purins.  
- Neteja periòdica de l'entorn de les naus.  
A aquestes mesures cal afegir:  
- En l'aplicació dels purins al camp es respectarà en tot moment el que s'estableix en el codi valencià de bones pràctiques agràries.  
- La granja haurà de comptar amb un llibre de registre en el qual s'anotaran totes les eixides de purins que es produïsquen, indicant: data, identificació de les parcel·les que s'adobaran i el volum de purins aplicat en cadascuna d'elles. Aquest llibre estarà actualitzat i a la disposició de l'autoritat substantiva o ambiental sempre que aquestes el requerisquen.  
- Impacte sobre la fauna.  
Els efectes sobre la fauna terrestre es produeixen a causa de l'augment de sorolls, a la pèrdua de sòl útil i a la destrucció de l'hàbitat (alteració i desaparició de la coberta vegetal a la qual està associada la fauna en els seus cicles vitals) en la fase de construcció.  
Per aquests motius, la fauna local pateix desplaçaments temporals com a conseqüència dels sorolls, presència de trànsit rodat i presència humana.  
En la fase de funcionament, les afeccions a la fauna podrien també vindre per la reducció de la qualitat de l'aire de l'entorn i les molèsties produïdes pels sorolls provocats per les activitats derivades de l'explotació de la granja.  
Les mesures correctores que s'implementaren per a la minimització d'aquests impactes (qualitat de l'aire i sorolls) serviran així mateix per a la minimització de l'impacte sobre l'alteració d'estructura i hàbitats per a la fauna.  
- Impacte sobre el paisatge.  
La granja se situa en una unitat del paisatge antropitzada de l'entorn del nucli urbà de Cinctorres. Es caracteritza per presentar un relleu pla a ondulat amb pendents moderats. La vegetació natural és pràcticament inexistent. Dominen els terrenys de cultiu en bancals, principalment d'ametlers, amb presència d'explotacions ramaderes en intensiu, carreteres, línies elèctriques, construccions associades a l'activitat agrícola, etc.  
La presència d'ametlers en les parcel·les agrícoles situades en l'entorn de la granja evita enormement la seua visibilitat des de la carretera CV125. D'altra banda, la presència d'altres edificis (granges, magatzems, pallers, etc.) evita que les construccions que conformen la granja siguen visibles des del nucli urbà de Cinctorres.  
L'anàlisi de l'impacte visual de l'estudi d'integració paisatgística conclou que per a millorar la qualitat paisatgística intrínseca i les vistes no cal prendre mesures correctores, no obstant això, és possible millorar l'escena mantenint en bon estat de conservació els edificis (pintada i lluïda exterior).  
- Impacte sobre el patrimoni cultural i arqueològic.  
La granja no afecta cap bé cultural, no afecta el patrimoni cultural. Els jaciments arqueològics coneguts es troben allunyats de l'explotació porcina. La legalització de l'explotació porcina no implica la construcció de nous edificis i per tant no es necessiten remocions de sòl que puguen afectar el patrimoni.  
La Direcció General de Cultura i Patrimoni, en data 26 de febrer de 2018 informa favorablement sobre el projecte als efectes patrimonials previstos en l'article 11 de la Llei 4/1998, d'11 de juny, del patrimoni cultural valencià.  
- Consum d'aigua.  
L'aigua utilitzada en l'explotació procedeix de la xarxa pública del municipi de Cinctorres. Segons la documentació tècnica el consum mitjà d'aigua és de 4.035 m³/any. Encara que aquests càlculs es van realitzar per a una capacitat de 1.050 porcs d'engreix, que va ser la capacitat inicialment sol·licitada, es consideren excessius. Posteriorment es va modificar la sol·licitud a 848 porcs d'engreix per la qual cosa la quantitat d'aigua consumida serà inferior. Segons la guia de millors tècniques disponibles per a porcí, considerant un consum mitjà d'aigua dels animals i tenint en compte l'aigua necessària per a la neteja de les instal·lacions, s'estima un consum total anual d'uns 2.365 m³/any.  
S'aporta certificat de l'Ajuntament de Cinctorres, de data 10 d'abril de 2018, en el qual s'indica la procedència de l'aigua de la població, el nombre de les concessions d'aprofitament de les aigües, els cabals concedits i certifica que hi ha cabals suficients per a proveir l'ús ramader de l'explotació sense posar en risc altres usos existents ni, per descomptat, el consum domèstic.  
- Gestió de cadàvers.  
El promotor té subscrit un contracte amb un gestor de cadàvers, de manera que els cadàvers són traslladats pel titular a una caseta situada a Cinctorres i d'ací, pel gestor autoritzat, a una planta de transformació d'animals morts.  
- Gestió de residus zoosanitaris i veterinaris.  
Els residus de productes zoosanitaris i veterinaris es depositaran en contenidors que seran retirats per gestor autoritzat amb el qual té subscrit un contracte.  
- Pla de vigilància ambiental.  
Durant el funcionament de la granja s'establiran controls per a comprovar els aspectes següents:  
- Es vigilarà diàriament l'estat de les teles gabials, i es repararan en cas de trencament. També diàriament es realitzarà un control dels animals i en cas de detectar algun animal malalt serà portat al llatzeret.  
  
- Es revisaran periòdicament els depòsits d'emmagatzematge de purins, quan es buiden, a fi d'observar que no hi ha fissures ni clevills, i en cas d'haver-ne es repararan immediatament.  
  
- Es disposarà d'un llibre d'anotació de l'aplicació de purins com a adob de parcel·les agrícoles, on s'anotarà la data d'aplicació, així com la dosi aplicada, el moment d'aplicació (mes, dia i hora), i les condicions meteorològiques en el moment de repartiment de purins, i també el polígon cadastral, parcel·la cadastral i recinte sigpac on s'ha aplicat. S'anotarà el mètode d'aplicació i el temps que ha transcorregut entre l'aplicació de purins i el seu enterrament, també s'anotarà el tipus de cultiu que s'instal·la en aqueix recinte. S'anotaran les incidències amb els veïns que puguen sorgir amb l'aplicació de purins en finques agrícoles.  
- Es realitzaran controls periòdics dels nivells de proteïna i fòsfor en els pinsos, a fi de reduir les emissions difuses.  
- Es realitzarà un control anual dels indicadors de l'activitat, mitjançant l'emissió d'una memòria que contindrà les dades següents: nombre de porcs allotjats, consum d'aigua de neteja, consum d'aigua per als animals, consum d'energia elèctrica, consum anual de pinsos per grups d'edat.  
- S'anotaran els animals morts que són traslladats a caseta de recollida, i s'indicarà també la data de trasllat.  
- Es portarà un registre de la resta de residus ramaders, i s'anotarà la data de recollida per gestor autoritzat.  
El pla de vigilància ambiental aportat haurà de completar-se amb els punts següents:  
- En el cas que alguna parcel·la on es realitza l'adobament amb els purins generats en l'explotació siga baixa, s'actualitzarà el llibre de registre amb noves parcel·les i es comunicarà a l'òrgan substantiu. Aquest llibre haurà d'estar actualitzat i a la disposició de l'autoritat substantiva o ambiental sempre que aquestes el requerisquen.  
- S'emetrà un informe especial quan es presenten situacions o successos excepcionals que impliquen deterioracions ambientals o situacions de risc, tant en la fase de construcció com en la d'explotació.  
  
- Es presentarà anualment, davant l'òrgan substantiu, un informe sobre el desenvolupament de l'activitat, l'aplicació de les mesures de protecció i de restauració prescrites, dels controls realitzats i de qualsevol incidència de caràcter ambiental.  
  
Consideracions jurídiques  
El projecte examinat constitueix, segons el que es preveu en l'annex I, epígraf 1.h, del Decret 162/1990, de 15 d'octubre pel qual s'aprova el Reglament per a l'execució de la Llei 2/1989, de 3 de març, d'impacte ambiental, un dels supòsits fàctics en els quals resulta preceptiva la formulació d'una declaració d'impacte ambienta prèvia a la resolució administrativa que s'adopte per a l'aprovació definitiva d'aquell.  
  
En l'expedient s'han observat els tràmits previstos en la Llei 21/2013, d'avaluació ambiental i en les altres disposicions que li són aplicable.  
L'article 13 del Decret 158/2015,d'18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent resolució:  
  
Primer  
Estimar acceptable, als sols efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte de legalització d'explotació porcina d'engreix, amb capacitat per a 848 animals, situada en la parcel·la 51, del polígon 7, del terme municipal de Cinctorres (Castelló), promogut per José Manuel Casanova Querol sempre que es desenvolupe d'acord amb les previsions de l'estudi d'impacte ambiental, de la resta de la documentació tècnica aportada, i es complemente amb l'adopció dels condicionants establits a continuació:  
1. Hi ha contigüitat pel sud amb la via pecuària núm. 2 Assagador del Mas de Clara a la Màquina classificada amb una amplària de 5 i 10 metres adaptada al camí pel qual discorre. Per a la legalització de les instal·lacions s'haurà de respectar una distància sense barrar i sense ocupar per les edificacions almenys de 2,5 metres des de l'eix del camí.  
2. Atesa la proximitat de la granja al municipi de Cinctorres (420 metres), les mesures correctores proposades per a reduir les molèsties per olors a la població es reforçaran amb la plantació d'una barrera vegetal en els límits nord i oest de la parcel·la.  
3. Respecte a la gestió de purins:  
3.1. En l'aplicació dels purins al camp es respectarà en tot moment el que s'estableix en el codi valencià de bones pràctiques agràries.  
  
3.2. La granja haurà de comptar amb un llibre de registre en el qual s'anotaran totes les eixides de purins que es produïsquen, indicant: data, identificació de les parcel·les que s'adobaran i el volum de purins aplicat en cadascuna d'elles. Aquest llibre estarà actualitzat i a la disposició de l'autoritat substantiva o ambiental sempre que aquestes el requerisquen.  
4. El carbó utilitzat com a combustible en el sistema de calefacció se substituirà per una altra font d'energia alternativa amb menor poder contaminant.  
5. Se sol·licitarà a la Direcció Territorial d'Agricultura, Medi Ambient, Canvi Climàtic i Desenvolupament Rural de Castelló, autorització per a l'explotació de l'activitat, en atenció a la seua classificació com a grup B segons el catàleg d'activitats potencialment contaminadores de l'atmosfera.  
6. El pla de vigilància ambiental aportat haurà de completar-se amb els punts següents:  
6.1. En el cas que alguna parcel·la on es realitzarà l'adobament amb els purins generats en l'explotació siga baixa, s'actualitzarà el llibre de registre amb noves parcel·les i es comunicarà a l'òrgan substantiu. Aquest llibre haurà d'estar actualitzat i a la disposició de l'autoritat substantiva o ambiental sempre que aquestes el requerisquen.  
6.2. S'emetrà un informe especial quan es presenten situacions o successos excepcionals que impliquen deterioracions ambientals o situacions de risc, tant en la fase de construcció com en la d'explotació.  
  
6.3. Es presentarà anualment, davant l'òrgan substantiu, un informe sobre el desenvolupament de l'activitat, l'aplicació de les mesures de protecció i de restauració prescrites, dels controls realitzats i de qualsevol incidència de caràcter ambiental.  
7. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, s'haurà de comunicar a l'òrgan ambiental competent que establirà, si escau, l'aplicació de noves mesures correctores.  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs, sense perjudici que puguen utilitzar-se els mitjans que en defensa dels seus drets estimen pertinents.  
  
  
Tercer  
Publicar la present declaració d'impacte ambiental en el Diari Oficial de la Generalitat Valenciana, d'acord amb el que es disposa en l'article 41.3 de la Llei 21/2013, de 9 de desembre, d'avaluació ambiental.  
  
La regulació de la vigència de la present declaració d'impacte ambiental serà l'establida en l'article 43 de l'esmentada Llei 21/2013.  
  
València, 9 de novembre de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 12 de febrer de 2019.- El director general de Medi Natural i d'Avaluació Ambiental: Antoni Marzo i Pastor.